એક માણસ સારો વાર અને સારી તિથિ નક્કી કરી કાર્યનો આરંભ કરે છે પણ પ્રથમ તબક્કામાં જ નિષ્ફળ જતાં તેને પ્રશ્ન થાય છે કે આમ કેમ? એક બીજો માણસ અમાસના દિવસે કે અશુભ ગણાતા દિવસે કોઈક કાર્યનો આરંભ કરે છે અને તે દિવસે તારીખનો આંકડો પણ ‘અપશુકનિયાળ’ હોય છે. છતાં તેનો પુરુષાર્થ ફળે છે. જ્યાં સફળતાની શક્યતા વધુ દેખાતી હોય, ગણતરીઓ બધી જ પાકી કરી હોય ત્યાં પરિણામ શૂન્ય કે ઊલટું આવે તેવું બને છે. એક વ્યક્તિ પોતાની કુંડળીમાં ઉચ્ચના ગ્રહ જોઈને હરખાય છે.